Asociația Interlan

Asociația Interlan este o asociație non-profit care sprijină și reprezintă interesele furnizorilor de servicii de telecomunicații din România, având 44 de companii membre. Asociația Interlan deține și cel mai mare nod neutru de schimb de trafic de date și internet din România din punct de vedere al volumului de trafic tranzitat și al numărului de operatori conectați, InterLAN Internet Exchange.
La sfârșitul anului 2004, reprezentanții câtorva rețele de cartier din București s-au întâlnit pentru a pune bazele unei organizații care să le apere interesele. Aceștia au decis să strângă fonduri pentru închirierea unui sediu și pentru demararea procedurilor de înființare a unei asociații non-profit. În același timp ei și-au interconectat rețelele formând un nod de schimb de trafic denumit "Interconnected Local Area Networks".
În luna septembrie 2005, Asociația Interlan a căpătat personalitate juridică, având 6 membri fondatori. În anul următor mai mulți membri s-au alăturat Asociației , în timp ce cinci din cei șase fondatori și-au vândut afacerea companiei RCS-RDS, astfel că dintre membrii fondatori doar Gemenii Network mai este membru în prezent.
În anul 2008, Asociația Interlan a devenit membră a Asociației Europene a Internet Exchange-urilor, Euro-IX și a început să participe cu delegați la forumurile bianuale Euro-IX organizate în diverse orașe din Europa, apoi și la reuniuniunile organizației RIPE NCC. Tot în același an, Asociația a demarat un proiect în sprijinul membrilor săi contractând segmente de tubetă în proiectul pilot al rețelei subterane Netcity din București, și echipându-le cu cabluri de fibră optică de mare capacitate (48-96 fire) pe care le-a oferit membrilor spre închiriere pe baza unor principii de împărțire a costurilor. Începând cu anul 2009 Asociația Interlan a desemnat reprezentanți la ședințele Consiliul Consultativ al ANCOM (Autoritatea Națională pentru Administrare și Reglementare în Comunicații).
În anul 2010 Asociația Interlan a înființat compania Interlan Internet Exchange care a preluat administrarea și comercializarea serviciilor. Principalul obiectiv al companiei a fost dezvoltarea platformei InterLAN Internet Exchange, astfel că au fost modernizate echipamentele din nodurile principale găzduite de centrele de colocare NXDATA-1 și NXDATA-2, au fost deschide noduri regionale la Constanța, Timișoara și Craiova și un nod în Frankfurt, Germania. În paralel, compania a investit și în rețeaua de fibră optică instalată în canalizația Netcity din București, ajungând la o lungime de aproximativ 40 km de rețea subterană.
După anul 2012 conducerea Asociației s-a orientat spre dezvoltarea relațiilor internaționale. După o participare consecventă la reuniunile internaționale de profil, Asociația Interlan a găzduit în toamna anului 2014 cel de-al 25-lea Forum al organizației Euro-IX, acesta fiind urmat imediat de prima conferință a operatorilor de rețele din România - RONOG (ROmanian Network Operators Group), eveniment organizat în colaborare cu organizațiile partenere ISOC (Internet Society) și RIPE NCC. La începutul anului 2015, Asociația Interlan a devenit membru cu drepturi depline al organizației RIPE NCC și administrator local în România de resurse de numerotație internet LIR (Local Internet Registry). În toamna anului 2015, Asociația Interlan a găzduit a doua ediție a evenimentului RONOG, apoi reuniunea RIPE 71 Meeting la care au participat peste 500 de invitați din întreaga lume.
În anul 2016 InterLAN Internet Exchange a inaugurat platforma TVX (TV Exchange) prin care televiziunile pot trimite fluxuri video către companiile distribuitoare de servicii de televiziune prin cablu. În luna octombrie Asociația Interlan a găzduit a treia ediție a RONOG, organizată în colaborare cu ISOC (Internet Society), care a avut o secțiune specială în cadrul evenimentului, denumită "ION Meeting". Platforma de Internet Exchange are la sfârșitul anului 2016 peste 60 de operatori conectați și atinge zilnic vârfuri de trafic de peste 70 Gbps.
Asociația Interlan are în prezent un număr de 44 de companii membre.
Membrii Asociației pot fi:
În prezent, unicul membru de onoare al Asociației Interlan este Varujan Pambuccian, matematician și informatician român de origine armeană, doctor în matematică al Facultății de Matematică și Informatică a Universității București.
Asociația Interlan are în prezent 44 de membri cu drepturi depline, furnizori de servicii de telecomunicații și rețele România.
Repartizarea geografică a membrilor este următoarea:
Adunarea Generală a membrilor Asociației Interlan este formată din membrii cu drepturi depline reprezentați de câte o persoană fizică împuternicită în acest sens. Se întrunește o dată pe an în ședință ordinară și ori de câte ori este nevoie în ședință extraordinară. Adunarea Generală aprobă modificările la Statutul asociației, alege și revocă membrii Consiliului Director, aprobă bugetul anual de venituri și cheltuieli și bilanțul contabil, stabilește strategia și obiectivele generale ale Asociației, aprobă structura organizatorică a asociației, aprobă cererile de aderare ale membrilor noi și poate exclude membri din motive obiective.
Consiliul Director este organismul de administrare al Asociației care pune în executare hotărârile Adunării Generale și este format din cinci membri aleși de Adunarea Generală având fiecare un mandat de doi ani. Consiliul Director asigură și urmărește aplicarea prevederilor din Statut, adoptă hotărâri în conformitate cu Statutul asociației, aprobă bugete curente.
Componența actuală a Consiliului Director este: Eric Andrei Băleanu (Președinte, Phoenix Telecom & Media Services), Adrian Râpă (Vicepreședinte, BMS IT Solutions), Ciprian Aruștei (Teleplus), Cristian Copcea (Sanos Consulting International), Alex Csordas (Cnetwork), Claudiu Foleanu (Tennet Telecom) și Andrei Macri (Tennet Telecom).
Asociația furnizează o serie de servicii, majoritatea acestora prin compania pe care o deține, Interlan Internet Exchange.
InterLAN Internet Exchange este cel mai mare nod neutru de schimb de trafic de date și internet din România din punct de vedere al traficului tranzitat și al numărului de operatori conectați, deținut de Asociația Interlan. Principalele punctele de prezență sunt situate în centrele neutre de colocare NXDATA-1 și NXDATA-2 din București, alte puncte de prezență regionale fiind situate în orașele Constanța, Timișoara, Craiova Arad și Cluj-Napoca. InterLAN mai are și un punct de prezență în centrul de date Equinix FR5 din Frankfurt, Germania.
Membrii asociației se pot conecta gratuit la platforma InterLAN Internet Exchange. Operatorii care nu au sau nu pot avea calitatea de membru se pot conecta ca parteneri prin încheierea unui contract comercial. Prin rețeaua operată de Interlan între punctele de interconectare se pot contracta servicii de transport VLAN. Cel mai nou produs este platforma TVX (TV Exchange) prin intermediul căreia televiziunile pot trimite fluxuri video direct către distribuitorii de servicii de televiziune prin cablu.
În prezent InterLAN Internet Exchange are un volum de trafic zilnic cu vârfuri de până la 200 Gbps, având peste 90 de operatori conectați: furnizori de servicii internet, furnizori de rețele și transport de date, furnizori de servicii de conținut, furnizori de servicii de găzduire domenii de internet, furnizori de servicii de rețele și date mobile, operatori de servere de nume de domenii internet, rețele educaționale, platforme sociale, organisme financiar-bancare, organizații mass-media, organisme guvernamentale etc.
Serviciul Public Peering permite operatorilor de rețele conectați în platforma InterLAN Internet Exchange să schimbe trafic de date în mod liber. Tehnologia utilizată pentru acest schimb de trafic este Ethernet iar protocolul de comunicare este Internet Protocol versiunile 4 (IPv4) și 6 (IPv6). Pentru facilitarea schimbului de trafic între operatori, în platformă sunt disponibile două route-servere care permit interconectarea directă cu majoritatea celorlalte entități conectate.
Porturile de siguranță au rolul de a asigura redundanța conexiunilor, eliminând astfel riscul apariției unor întreruperi. Acestea se alocă în același echipament cu cel în care este conectat portul principal activ, sau într-un alt echipament dintr-un centru de date diferit.
Private VLAN este un serviciu prin care doi sau mai mulți furnizori conectați pot funcționa într-o rețea virtuală indiferent de locația lor de conectare, similar unei rețele locale fizice. Utilizarea acestui tip de serviciu permite furnizarea sau primirea de servicii în relația cu alți furnizori de servicii conectați în platformă.
Serviciul Virtual Patch permite utilizarea unui VLAN privat între portul principal de peering și unul sau mai multe porturi suplimentare, permițând furnizorilor conectați în platformă să își extindă aria de furnizare a serviciilor lor.
Asociația Interlan este LIR (Local Internet Registry) pentru România, membru cu drepturi depline al RIPE NCC și furnizează la cerere următoarele servicii pentru resurse de numerotație:
Interlan oferă servicii de închiriere segmente de fibră optică subterană în rețeaua Netcity din București, operând o rețea cu o lungime de aproximativ 30 km.